Senat komisije je na podlagi vpogleda v vsebino zadeve na 39. seji dne 29. 11. 2018 sprejel sklep, da se sprejme Poročilo tematskega nadzora Občine Ribnica v mandatu 2014 - 2018, katerega povzetek je predstavljen v nadaljevanju.

**POVZETEK POROČILA TEMATSKEGA NADZORA OBČINE RIBNICA V MANDATU 2014 - 2018**

Osnovni namen tematskega nadzora je svetovanje in strokovna pomoč subjektu javnega sektorja pri uresničevanju določb Zakona o integriteti in preprečevanju korupcije (Uradni list RS, št. 69/11 – uradno prečiščeno besedilo, v nadaljevanju ZIntPK). Komisija z izvedbo tematskega nadzora subjektu javnega sektorja s preučitvijo konkretnega uresničevanja določb pri določenih institutih pomaga identificirati morebitna še nezaznana korupcijska tveganja, hkrati pa s preučitvijo konkretnih podatkov in dokumentacije tudi zaznava sume kršitev določb ZIntPK. Če se pri opravljanju nalog v okviru tematskega nadzora zazna konkretne razloge za sum korupcije in sum drugih kršitev po ZIntPK, kaznivih dejanj ali drugih kaznivih ravnanj, obravnava teh poteka v posebnem postopku po ZIntPK ali drugih zakonih.

Komisija se je v konkretnem primeru odločila, da bo za mandatno obdobje od 2014 do 2018 izvedla tematski nadzor nad izvajanjem določb ZIntPK v subjektu javnega sektorja na lokalni ravni glede sledečih institutov:

* nezdružljivost opravljanja funkcij,
* prepoved članstva in dejavnosti,
* prepoved in omejitve sprejemanja daril,
* omejitve poslovanja (vključno s preverjanjem vključitve protikorupcijske klavzule v okviru pogodb, pridobljenih za namen nadzora omejitev poslovanja) ter
* nasprotje interesov.

Komisija namreč za področje lokalne samouprave pri zgoraj navedenih institutih vsa leta od veljavnosti določb ZIntPK pri posameznih izmed njih ugotavlja povečano izpostavljenost kršitvam le teh. Hkrati je nepoznavanje določb ZIntPK glede navedenih institutov na ravni lokalne samouprave razvidno tudi iz vsebine in števila vprašanj, ki jih redno prejema komisija. Za izvedbo tematskega nadzora je komisija izžrebala Občino Ribnica.

Komisija v poročilu na podlagi pridobljenih in pregledanih podatkov in pojasnil Občine Ribnica ugotavlja, da ta v največjem delu spoštuje določbe ZIntPK. V okviru opravljanja nadzora nad sumi kršitev z načrtom dela predvidenih institutov po ZIntPK je bilo ugotovljenih nekaj nepravilnosti le v posameznih primerih, v katerih je komisija že uvedla (v nekaterih tudi že zaključila) ustrezne nadaljnje postopke. V nadaljevanju so predstavljeni zaključki in ugotovitve v okviru izvedenega tematskega nadzora nad uresničevanjem določil ZIntPK v Občini Ribnica po posameznem institutu. V okviru predmetnega poročila pa komisija Občini Ribnica z namenom ustreznejšega upravljanja korupcijskih tveganj ter ustreznejšega preprečevanja kršitev posameznih institutov podaja priporočila.

Občina Ribnica osveščanje funkcionarjev in javnih uslužbencev redno izvaja po elektronski poti, funkcionarjem posreduje tudi ustrezne obrazce z namenom izpolnitve njihovih obveznosti glede daril, omejitev poslovanja in podobno, posreduje pa jim tudi obvestila, pojasnila ali sprejeta mnenja komisije v povezavi z instituti po ZIntPK. O vseh obveznostih so obveščeni tudi javni uslužbenci, hkrati pa so se nekateri izmed njih udeležili tudi usposabljanj na temo integritete in korupcije. Komisija je proaktiven pristop in način osveščanja, ki ga izvaja Občina Ribnica, zaznala tudi preko izvajanja nadzora nad uresničevanjem določb ZIntPK, zato v okviru predmetnega tematskega nadzora ni bilo ugotovljenih večjih, bistvenih ali sistematičnih kršitev določb ZIntPK.

Edini funkcionar, ki v Občini Ribnica funkcijo opravlja poklicno, je župan . Ta mora tako ustrezno pozornost posvečati tudi določbam ZIntPK glede nezdružljivosti opravljanja funkcij. Komisija v povezavi z nezdružljivostjo opravljanja funkcij v Občini Ribnica ni ugotovila nepravilnosti. Hkrati mora biti poklicni funkcionar pozoren tudi na upoštevanje določbe prvega odstavka 27. člena ZIntPK, ki ureja prepoved članstva in dejavnosti. Ta pravi, da poklicni funkcionar ne sme biti član oziroma opravljati dejavnosti upravljanja, nadzora ali zastopanja v gospodarskih družbah, gospodarskih interesnih združenjih, zadrugah, javnih zavodih, skladih, agencijah in drugih osebah javnega ali zasebnega prava, razen v društvih, ustanovah in političnih strankah.

Komisija je na področju izvajanja nadzora nad upoštevanjem določb 27. člena ZIntPK Občino Ribnica v primeru dveh subjektov, in sicer IP Ribnica d.o.o. ter Hydrovod d.o.o., v katerih je župan po aktu o ustanovitvi predstavnik skupščine, zaprosila za dodatna pojasnila in ugotovila, da posebni akt, s katerim bi bil župan imenovan za predstavnika skupščine v obeh zgoraj navedenih subjektih, ne obstaja. Župan je lahko član skupščine edino v primerih, ko slednja izvaja zgolj ustanoviteljske pravice. Nadzorna skupina je ugotovila, da akt, s katerim bi bil župan imenovan v skupščino navedenih pravnih oseb, ne obstaja. Komisija je v svoji nezavezujoči razlagi določb ZIntPK zapisala, da tega, kdo imenuje predstavnika ustanovitelja v skupščino družbe, ZIntPK ne ureja. Prvi odstavek 73. člena Zakona o javnih financah (Uradni list RS, št. 11/2011 - UPB s spremembami, dalje ZJF) določa, da o ustanavljanju in ukinjanju pravnih oseb, katerih ustanovitelj ali soustanovitelj je občina, odloča občinski svet, če ni s področnim zakonom ali zakonom o lokalni samoupravi določeno drugače. Glede na določbe prvega odstavka 27. člena ZIntPK, da poklicni župan ne sme zastopati gospodarske družbe oziroma biti član organa upravljanja ali nadzora v gospodarski družbi, bo župan Občine Ribnica moral navedeno nepravilnost odpraviti. Določbe ZIntPK za navedeno kršitev ne predvidevajo prekrškovnih sankcij, zato bo župan pozvan k odpravi navedene nepravilnosti v povezavi s svojim predstavništvom v skupščini dveh subjektov, IP Ribnica d.o.o. ter Hydrovod d.o.o.

Medtem ko za **poklicne funkcionarje** v zgoraj opisanem primeru velja absolutna prepoved članstva in dejavnosti, velja ta prepoved v primeru **nepoklicnih funkcionarjev** samo za tiste subjekte (gospodarske družbe, zavode, zadruge ...), nad delom katerih nepoklicni funkcionar v okviru svoje funkcije izvaja neposredni nadzor. ZIntPK vsebuje posebno določbo glede (ne)združljivosti funkcij nepoklicnih županov in podžupanov, ki sicer sodijo med nepoklicne funkcionarje. Za nepoklicne župane in podžupane v osnovi velja enaka prepoved kot za poklicne funkcionarje, in sicer nepoklicni župan ali podžupan ne sme biti član oziroma opravljati dejavnosti upravljanja, nadzora ali zastopanja v javnih zavodih, skladih, agencijah in drugih osebah javnega ali zasebnega prava, če je oseba zasebnega prava nosilec javnega pooblastila ali izvajalec javne službe. Ta omejitev oziroma prepoved velja le v primerih, ko nepoklicni župan ali podžupan opravlja funkcijo v občini, ki je s katerim od navedenih subjektov ustanoviteljsko, lastniško, nadzorstveno ali finančno povezana. Na navedenem področju v Občini Ribnica na podlagi posredovane dokumentacije in pojasnil ni bilo zaznanih nepravilnosti.

Nadzor nad sprejemanjem daril je ukrep, ki je po ZIntPK namenjen preprečevanju korupcije (torej primerov, ko posameznik darilo sprejme, privoli, da ga sprejme ali zahteva v zameno za neko storitev ali opustitev dolžnega ravnanja, kot podkupnino ali kako drugače nedovoljeno darilo) in preprečevanju nasprotja interesov (torej primerov, ko bi zasebni interes, ki sovpada s prejemom darila, vplival na posameznikovo odločanje oziroma opravljanje javnih nalog). Metoda, ki jo je zakonodajalec predvidel za odpravljanje tveganj pri obeh kategorijah, je omejitev vrst in vrednosti dovoljenih daril ter vzpostavitev transparentnega, preglednega sistema sprejemanja daril in ravnanja z njimi. ZIntPK ureja prepovedi in omejitve sprejemanja daril, povezanih z opravljanjem funkcije posameznega funkcionarja. Na podlagi prvega odstavka 31. člena ZIntPK mora tako organ ali organizacija, v kateri funkcionar, ki je sprejel darilo, opravlja funkcijo, sprejeta darila in njihovo vrednost vpisati v seznam daril. Pravna podlaga za posredovanje seznama daril je vsebovana v 32. členu ZIntPK, ki pravi: *»Državni in drugi organi ter organizacije, ki so dolžne voditi sezname daril, kopije teh seznamov za preteklo leto posredujejo komisiji do 31. marca tekočega leta.«*

Občina Ribnica je v zakonskem roku komisiji posredovala poročilo glede prejetih daril njenih funkcionarjev za leti 2014 ter 2016, iz katerih izhaja, da tako v letu 2014 kot 2016 niso evidentirali oziroma niso prejeli nobenih daril. Občina Ribnica je v času opravljanja tematskega nadzora komisiji (ker jih prvotno ni posredovala) posredovala poročila glede prejetih daril njenih funkcionarjev za leti 2015 in 2017, iz vsebine katerih izhaja, da tudi v letih 2015 in 2017 niso evidentirali oziroma niso prejeli nobenih daril. Komisija je na področju poročanja o sprejemanju daril s strani funkcionarjev Občine Ribnica ugotovila, da župan Občine Ribnica ni izdal posebnega sklepa, je pa določil osebo, odgovorno za vodenje evidence prejetih daril funkcionarjev ter osebo, ki je odgovorna tudi za posredovanje seznama prejetih daril komisiji. Osebi, ki bi v primerih odsotnosti navedenih oseb le-ti nadomeščali, nista določeni. Pri tem je komisija tudi ugotovila, da je Občina Ribnica svoje funkcionarje vsako leto pozivala k poročanju o prejetih darilih.

Institut omejitve poslovanja je po ZIntPK primarno namenjen preprečevanju korupcije in preprečevanju oz. dolžnemu izogibanju nasprotju interesov. Na ta način ZIntPK varuje tudi domača in evropska javna sredstva pred nedovoljeno uporabo v zasebne namene (35. in 36. člen ZIntPK). Tako morajo funkcionarji organom, v katerih opravljajo funkcijo, v enem mesecu po nastopu funkcije, nato pa najkasneje v osmih dneh od nastanka spremembe posredovati podatke o subjektih, s katerimi so sami ali njihovi družinski člani v razmerju iz prvega odstavka 35. člena ZIntPK, medtem ko mora organ sezname posredovati komisiji v 15 dneh od prejema teh podatkov. Omejitve poslovanja po ZIntPK veljajo od trenutka, ko nastanejo (torej z dnem nastopa funkcije funkcionarja), in so neodvisne od vpisa na seznam, ki ga vodi komisija in je dostopen na njeni spletni strani - če določenega subjekta ni na seznamu (ker še ni vpisan ali iz drugih razlogov), to ne pomeni, da omejitve poslovanja s tem subjektom ne veljajo. Dolžnost paziti in preverjati morebiten obstoj omejitev poslovanja je torej v prvi vrsti na organu - naročniku, ki mora pri tem primarno izhajati iz lastne evidence oziroma seznama ter upoštevati določbe prvega, drugega in tretjega odstavka 35. člena ZIntPK. Omejitve poslovanja pa se raztezajo tudi na čas po prenehanju funkcijefunkcionarja, kar natančneje določa 36. člen ZIntPK.

Komisija je v okviru predmetnega tematskega pregleda opravila tudi poglobljen nadzor nad morebitnimi kršitvami določb ZIntPK o omejitvah poslovanja ter neporočanja o subjektih, za katere veljajo omejitve poslovanja, ter na podlagi analize pridobljenih podatkov ugotovila, da imajo funkcionarji Občine Ribnica oziroma/ali njihovi družinski člani skupno 30 subjektov, za katere veljajo omejitve poslovanja. Iz pregleda seznama subjektov, za katere veljajo omejitve poslovanja do Občine Ribnica, ki ga je Občina Ribnica posredovala komisiji, pa izhaja, da je bilo takšnih subjektov zgolj 14, kar pomeni, da funkcionarji organu oziroma organi, kjer funkcionarji opravljajo funkcijo, organu niso prijavili 16 subjektov. Komisija je hkrati preverila, ali je teh 30 poslovnih subjektov v nadzorovanem obdobju poslovalo z Občino Ribnica. Zaznanih je bilo več takšnih transakcij, ki bi lahko kazale na sum kršitev določb ZIntPK o omejitvah poslovanja, zato je komisija z namenom preverjanja identificiranega suma kršitev določb o omejitvah poslovanja (16 neprijavljenih subjektov in poslovanje kljub prepovedi) uvedla postopek ugotavljanja dejanskih kršitev določb ZIntPK.[[1]](#footnote-1)

Na podlagi pregleda pogodb, ki jih je komisija pridobila v okviru opravljanja nadzora nad določbami o omejitvah poslovanja, je komisija preverila tudi, ali pogodbe vsebujejo določila protikorupcijske klavzule. Organi in organizacije javnega sektorja so namreč dolžni v pogodbe, ki jih sklepajo s ponudniki, prodajalci blaga, storitev ali z izvajalci del in presegajo vrednost 10.000 evrov brez DDV, vključiti protikorupcijsko klavzulo, kot je opredeljena v prvem odstavku 14. člena ZIntPK-B. Komisija je ugotovila, da je Občina Ribnica v vsako pogodbo oziroma aneks vnesla tudi protikorupcijsko klavzulo. Na podlagi navedenega v okviru pridobljenih in pregledanih pogodb komisija ni zasledila sumov kršitev določil ZIntPK o vključitvi protikorupcijske klavzule.

Zadnji izmed institutov ZIntPK, kateremu je komisija v okviru tematskega nadzora namenila pozornost, je institut nasprotja interesov. Določbe ZIntPK ga opredeljujejo kot okoliščine, v katerih zasebni interes uradne osebe vpliva ali ustvarja videz, da vpliva na nepristransko in objektivno opravljanje njenih javnih nalog (12. točka 4. člena). Pri tem zasebni interes uradne osebe skladno s 13. točko 4. člena ZIntPK pomeni premoženjsko ali nepremoženjsko korist zanjo, za njene družinske člane in za druge fizične ali pravne osebe, s katerimi uradna oseba ima ali je imela osebne, poslovne ali politične stike. Družinski člani uradne osebe so po določbi 7. točke 4. člena ZIntPK njen zakonec, otroci, posvojenci, starši, posvojitelji, bratje in sestre (ne glede na to, ali živijo v skupnem gospodinjstvu z uradno osebo) ter osebe, ki z uradno osebo živijo v skupnem gospodinjstvu ali v zunajzakonski skupnosti.

Glede na prakso, ki jo komisija zaznava pri svojem delu na področju lokalne samouprave pri spoštovanju določb ZIntPK, menimo, da Občina Ribnica v večini primerov razvija in upošteva ustrezno prakso spoštovanja določb. Pri tem je potrebno poudariti, da je po izkušnjah komisije na področju lokalne samouprave daleč največ kršitev zaznanih na področju spoštovanja določb o nasprotju interesov. Določbe nasprotja interesov so največkrat kršene v primerih imenovanj predstavnikov ustanoviteljev v svete javnih zavodov v lasti občin in lokalnih skupnosti tako na ravni komisij za imenovanja kot kasneje na ravni obravnave na sejah občinskih svetov občin. V konkretnem primeru Občine Ribnica je komisija na navedenem področju zgolj pri dveh občinskih svetnikih (od 18 občinskih svetnikov v 64 pregledanih postopkih imenovanj) zaznala dve kršitvi določb nasprotja interesov.

Nadzorna skupina je nadzor na področju spoštovanja določb ZIntPK glede dolžnega izogibanja nasprotju interesov izvedla v več fazah. V prvi fazi je nadzorna skupina od Občine Ribnica pridobila podatke o morebitnih spremembah članstva v občinskem svetu od začetka mandata leta 2014 dalje, vse zapisnike sej Komisije za mandatna vprašanja, volitve in imenovanja (v nadaljevanju: KMVVI) od začetka mandata leta 2014 dalje, podatke o vseh članstvih in imenovanjih predstavnikov Občine Ribnica v druge subjekte v obravnavanem obdobju, podatke o imenovanju delovnih teles, komisij in drugih organov občine v obravnavanem obdobju, podatke o izvedenih zaposlitvah v Občini Ribnica v obravnavanem obdobju, podatke o predstavnikih krajevnih skupnosti ter informacijo o tem, ali je kdo izmed njih občinski funkcionar Občine Ribnica. V nadaljnji fazi so bili navedeni podatki pregledani in ovrednoteni, pridobljeni so bili še vsi manjkajoči podatki za izvedbo nadzora nad spoštovanjem določb instituta nasprotja interesov. V okviru presoje instituta nasprotja interesov so bili pregledani vsi pridobljeni podatki, dokumentacija (predvsem zapisniki sej delovnih teles in občinskega sveta), hkrati pa je bila nadzorna skupina pozorna na morebitne zabeležke nadzorovanega subjekta o tem, da se je na primer občinski svetnik pri odločanju oziroma glasovanju o sebi ali svojem družinskem članu bodisi samoizločil ali pred odločanjem pisno obveščal predsedujočega o obstoju nasprotja interesov.

Nadzorna skupina je na podlagi pregleda posredovanih podatkov ugotovila, da je Občinski svet Občine Ribnica v nadzorovanem obdobju izvedel skupno 32 imenovanj posameznikov v subjekte javnega ali zasebnega sektorja oziroma 64 postopkov, če upoštevamo, da gre za dvostopenjski postopek izbire in imenovanj posameznikov v subjekte javnega ali zasebnega sektorja. Nadzorna skupina je izmed navedenih 64 postopkov imenovanj identificirala šest postopkov, pri katerih bi lahko obstajale potencialne kršitve dolžnega izogibanja nasprotju interesov. V petih od šestih primerov je bil v subjekte javnega ali zasebnega sektorja imenovan član občinskega sveta in v enem primeru je bil v subjekt javnega ali zasebnega sektorja imenovan družinski član člana občinskega sveta. Nadzorna skupina je zgolj v enem izmed prej omenjenih potencialno spornih postopkov imenovanj ugotovila, da se je občinska svetnica izločila iz postopka glasovanja o sami sebi kot kandidatki za prosto delovno mesto. Šlo je za postopek imenovanja poslovodne osebe določenega javnega zavoda. V preostalih petih primerih (šlo je za postopke imenovanj predstavnikov Občine Ribnica v svete javnih zavodov) ni bilo razvidno, da bi se oseba, ki je glasovala o sami sebi ali o svojem družinskem članu, iz postopka izločila ali pisno obvestila predsedujočega (tj. župana) o obstoju okoliščin nasprotja interesov.

Zgolj v dveh primerih (od navedenih petih) je nadzorna skupina ugotovila, da še ni potekel dveletni rok od opravljenih uradnih dejanj, ko lahko komisija še uvede postopek ugotavljanja nasprotja interesov. V navedenih primerih je komisija uvedla ločena postopka, v sklopu katerih je presodila morebitne kršitve določb ZIntPK in izvedla ustrezne ukrepe. V preostalih petih primerih pa postopka ni bilo možno uvesti, saj je na podlagi četrtega odstavka 39. člena ZIntPK že nastopilo zastaranje.

Nadzorna skupina je pregledala tudi postopke imenovanj posameznikov v delovna telesa občinskega sveta. S pomočjo filtrov so bila pregledana zgolj imenovanja zunanjih članov. Sorodstvena razmerja oziroma minimalni obseg osebnih stikov, ki je že pomemben, ko govorimo o obstoju nasprotja interesov, je opredeljen pod pojmom družinskih članov; to so zakonec, otroci, posvojenci, starši, posvojitelji, bratje, sestre in osebe, ki s posameznikom živijo v skupnem gospodinjstvu ali v zunajzakonski skupnosti. S pregledom podatkov preko aplikacije E-RISK nadzorna skupina ni zaznala obstoja sorodstvenih razmerij med zunanjimi člani in občinskimi funkcionarji. Čeprav gre za nemalo število primerov, ko obstaja ujemanje po priimkih zunanjih članov in članov občinskega sveta, pa nadzorna skupina ugotavlja, da gre za relativno majhno občino z določenimi priimki, ki so pogosteje prisotni oziroma v večjem številu zastopani v občinskem svetu, delovnih telesih in subjektih javnega ali zasebnega sektorja, katerih ustanoviteljica je Občina Ribnica, pri čemer med osebami z istim priimkom pogosto ne gre za osebe, ki bi bile v ožjem sorodstvenem razmerju z občinskimi funkcionarji, kot je opredeljeno z ZIntPK.

Na podlagi zgoraj navedenih ugotovitev je komisija dne 26. 3. 2018 na lastno pobudo uvedla postopka zaradi kršitve predpisov o nasprotju interesov. V zadevi št. 06211-27/2018, vodeni zoper uradno osebo – občinsko svetnico, je komisija ugotovila, da se je občinska svetnica Občine Ribnica s tem, ko se dne 6. 10. 2016 na 10. redni seji Občinskega sveta Občine Ribnica pri glasovanju za njeno imenovanje v Svet zavoda Glasbene šole Ribnica ni izločila iz glasovanja, znašla v okoliščinah nasprotja interesov, kot jih opredeljujejo določbe 37. in 38. člena ZIntPK. S tem, ko o okoliščinah nasprotja interesov ni pisno obvestila predsedujočega seji Občinskega sveta Občine Ribnica, župana Občine Ribnica, je kršila prvi odstavek 38. člena ZIntPK. Omenjene ugotovitve o posameznem primeru je senat komisije sprejel na 12. seji dne 19. 4. 2018. Ugotovitve so bile umeščene v obdobno poročilo o nasprotju interesov, prav tako pa je bil zoper omenjeno občinsko svetnico uveden prekrškovni postopek. V zadevi št. 06211-29/2018, vodeni zoper uradno osebo – občinskega svetnika, je komisija ugotovila, da se je občinski svetnik s tem, ko se dne 1. 12. 2016 na 11. redni seji Občinskega sveta Občine Ribnica pri glasovanju za njegovo imenovanje v Svet javnega zavoda Knjižnica Miklova hiša ni izločil iz glasovanja, znašel v okoliščinah nasprotja interesov, kot jih opredeljujejo določbe 37. in 38. člena ZIntPK. S tem, ko o okoliščinah nasprotja interesov ni pisno obvestil predsedujočega seji Občinskega sveta Občine Ribnica, župana Občine Ribnica, je kršil prvi odstavek 38. člena ZIntPK. Omenjene ugotovitve o posameznem primeru je senat komisije sprejel na 13. seji dne 25. 4. 2018. Ugotovitve so bile umeščene v obdobno poročilo o nasprotju interesov, prav tako pa je bil zoper omenjenega občinskega svetnika uveden prekrškovni postopek.

**PRIPOROČILA OBČINI RIBNICA**

Občina Ribnica po oceni komisije precej zgledno in dosledno upošteva določbe ZIntPK ter pojasnila in mnenja, ki jih komisija na področju posameznih institutov sprejema in zastopa ter so bili predmet izvedenega tematskega nadzora.

Komisija pa kljub temu na podlagi zgoraj navedenih ugotovitev tematskega nadzora ter z namenom ustreznejšega upravljanja korupcijskih tveganj Občini Ribnica podaja sledeča priporočila:

* komisija Občini Ribnica priporoča, da v letu 2019 za svojo in sosednje občine ter javne zavode v njihovi lasti organizira izvedbo usposabljanja javnih uslužbencev in funkcionarjev, ki so bili 18. 11. 2018 izvoljeni na lokalnih volitvah, in sicer v izvedbi predstavnikov Komisije za preprečevanje korupcije;
* komisija župana Občine Ribnica ki je funkcijo opravljal v mandatu 2014 - 2018 poziva k odpravi nepravilnosti na področju upoštevanja določb 27. člena ZIntPK, tj. članstva poklicnega župana kot predstavnika skupščine v primeru dveh subjektov, in sicer IP Ribnica d.o.o. ter Hydrovod d.o.o. Župan je lahko član skupščine edino v primerih, ko slednja izvaja zgolj ustanoviteljske pravice. Nadzorna skupina je ugotovila, da akt, s katerim bi bil župan imenovan v skupščino navedenih pravnih oseb, ne obstaja. Komisija je v svoji nezavezujoči razlagi določb ZIntPK zapisala, da tega, kdo imenuje predstavnika ustanovitelja v skupščino družbe ZIntPK, ne ureja. Prvi odstavek 73. člena Zakona o javnih financah (Uradni list RS, št. 11/2011 - UPB s spremembami, dalje ZJF) določa, da o ustanavljanju in ukinjanju pravnih oseb, katerih ustanovitelj ali soustanovitelj je občina, odloča občinski svet, če ni s področnim zakonom ali zakonom o lokalni samoupravi določeno drugače. Glede na določbe prvega odstavka 27. člena ZIntPK, da poklicni župan ne sme zastopati gospodarske družbe oziroma biti član organa upravljanja ali nadzora v gospodarski družbi, bo župan Občine Ribnica moral navedeno nepravilnost odpraviti;
* komisija Občino Ribnica poziva k vsakoletnemu pravočasnemu poročanju seznama prejetih daril funkcionarjev občine ter občine kot subjekta;
* komisija Občini Ribnica priporoča, da za področje posredovanja seznama daril komisiji imenuje dve odgovorni osebi;
* komisija glede na zaznane nepravilnosti in prakso pri upravljanju korupcijskega tveganja nastanka nasprotja interesov Občini Ribnici priporoča izvedbo dodatnega osveščanja funkcionarjev, vključno s poslovodnimi osebami javnih zavodov ter člani organov upravljanja in nadzora, in občinske uprave, zlasti uslužbencev, ki nudijo strokovno pomoč posameznim organom oziroma komisijam občine oziroma občinskega sveta;
* komisija glede na zaznane nepravilnosti in prakso pri upravljanju korupcijskega tveganja nastanka omejitev poslovanja Občini Ribnici priporoča izvedbo dodatnega osveščanja funkcionarjev glede ažurnega zakonsko zahtevanega poročanja občini glede subjektov, s katerimi so povezani na način, ki ga določa 35. člen ZIntPK ter ažurno poročanje seznama subjektov, za katere veljajo omejitve poslovanja s strani Občine Ribnica komisiji.

|  |
| --- |
| Boris ŠtefanecPREDSEDNIK |

Vložiti:

* arhiv
1. Postopek komisija vodi pod spisovno številko 06212-3/2018. [↑](#footnote-ref-1)